Schaan, 16. julija 2024

Sporočilo za medije o rezultatih projekta CIPRE »Alpski kompas«

Zahteve mladih za kakovostno življenje v Alpah

Varstvo okolja, mobilnost brez avtomobila in ravnovesje med poklicnim in zasebnim življenjem: to so politične zahteve mladih iz Nemčije, Francije, Slovenije in Lihtenštajna ob koncu projekta CIPRE »Alpski kompas«.

Kakovosten javni potniški promet, prioritiziranje lokalnega prebivalstva pred turisti, urejanje stanovanjske problematike, podpora duševnemu zdravju, uravnoteženo razmerje med delom in prostim časom in ohranjanje narave pred interesi kapitala: od teh dejavnikov je odvisno, ali bodo mladi v prihodnosti ostali v Alpah ali ne. Sredi maja 2024 je šest mladih iz Francije, Nemčije in Slovenije predstavilo glavne politične zahteve pred Stalnim odborom Alpske konvencije. Trije postulati so rezultat projekta CIPRE **Alpski kompas: mladi za kakovostno življenje**.

**Jasne zahteve za kakovostno življenje**

Prvi postulat naslavlja ukrepe za boljšo zaščito narave, manjšo porabo prostora in več prostora za naravo v alpskih mestih. Zaskrbljujoče je dejstvo, da Alpe vse bolj postajajo turistična destinacija, medtem ko so potrebe domačinov pogosto zapostavljene. Mladi zahtevajo boljši nadzor nad vplivi in dejavnostmi množičnega turizma. Številni mladi zaradi pomanjkanja poklicnih in osebnih priložnosti zapuščajo alpski prostor. Drugi postulat naslavlja spodbujanje dela na daljavo in prožnejšega delovnega okolja, hiter in zanesljiv internet, ter skupnostne brezplačne pisarne tudi v manjših krajih. Na področju prostega časa pa naslavlja zagotavljanje kulturne dejavnosti in prostorov za srečanja za mlade domačine.

Tretji postulat naslavljakakovostne storitve javnega prevoza: daljši obratovalni čas, proge, ki omogočajo boljši dostop do gorskih območij ter znižanje cen javnega prevoza.

»Čeprav se mladi v Alpah soočajo s podobnimi izzivi, jih pogosto ne upoštevamo dovolj,« pojasnjuje Dijana Čataković iz CIPRE Slovenija. Več podrobnosti o rezultatih, si lahko preberete v dosijeju »Quality of Life and Young People in the Alps«. »Sedaj pa je nujno, da te izzive s skupnimi močmi, predvsem pa politično voljo, pričnemo tudi reševati«, poudarja Čataković.

V projektu **Alpski kompas: mladi za kakovostno življenje** v Alpah je vodilna partnerica CIPRA Slovenija, skupaj s partnerji projekta CIPRO International, CIPRO Nemčija in CIPRO Francija raziskovala, kaj je tisto, kar mladim med 16-30 let iz Slovenije, Nemčije, Francije in Lihtenštajna predstavlja kakovost življenja. Projekt je sofinanciral program Evropske unije Erasmus+.

Fotografije v kakovosti, primerni za tisk, si lahko presnamete z naslednjega naslova: [www.cipra.org/sl/sporocila-za-medije](http://www.cipra.org/sl/sporocila-za-medije).

Za vprašanja vam sta na voljo:

Dijana Čataković, CIPRA Slovenija, [dijana.catakovic@cipra.org](mailto:dijana.catakovic@cipra.org)

Veronika Hribernik, CIPRA International, [veronika.hribernik@cipra.org](mailto:veronika.hribernik@cipra.org)

**CIPRA – za kakovostno življenje v Alpah**

Mednarodna komisija za varstvo Alp (CIPRA) je neprofitna in nevladna krovna organizacija s predstavništvi v sedmih alpskih državah in z mrežo več kot sto članskih organizacij. CIPRA deluje na znanstveni podlagi, uporablja raznovrstne komunikacijske načine, si prizadeva za ozaveščanje javnosti o alpski politiki in sodeluje v projektih, katerih namen je udejanjanje trajnostnega razvoja v praksi. Prav tako se zavzema za ohranjanje naravne in kulturne dediščine, za krepitev regionalne pestrosti ter skupno reševanje čezmejnih izzivov na območju alpskega prostora. [www.cipra.org](http://www.cipra.org)